**PRESSEMEDDELELSE**

**Forhøjet mængde bioethanol i brændstof under kontrol**

**16. juli 2020**

*På visse INGO, Circle K og 1-2-3 stationer primært i Østjylland er der blevet konstateret en højere bioethanol iblanding i en sending blyfri 95. Det har medført at nogle bilister kan opleve, at motoren ikke fungerer optimalt, hvis man har tanket fra denne enkelte sending brændstof fra disse stationer. Sagen er nu under kontrol, og man kan igen trygt handle benzin på de åbne INGO, 1-2-3 eller Circle K-stationer i Øst- og Midtjylland.*

Circle K Danmark-koncernen (som inkluderer datterselskaberne INGO Denmark og 1-2-3) har kunnet konstatere, at der var blevet distribueret brændstof til visse stationer i primært Aarhus-området, hvor iblandingsforholdet af bioethanol var højere end normalt. Siden fejlen blev opdaget, er der blevet indrapporteret ca. 20 sager, som INGO og Circle K er i gang med at nå til bunds i. Energi- og brændstofsdirektør Peter Rasmussen fra Circle K udtaler:

*”*Vi er opmærksomme på problemstilingen på de visse stationer i primært Østjylland. Vi har undersøgt sagen og har indsnævret problemet således, at alle de stationer hvor der kunne have været et problem er lukket for salg eller har fået udskiftet det produkt, der er meldt fejl på. Problemet opstod på terminalen i Aarhus, hvor vi henter produkter til Midtjylland. Normalt blander vi 10% bioethanol i benzinen. Ved en fejl var der enkelt sending brændstof af typen blyfri 95, som blev distribueret d. 9. og 10. juli, hvor indholdet af bioethanol var lidt højere end normalt. Dette er nu udbedret”.

**Kompensation til kunder, som har oplevet negative konsekvenser**

Alle kunder der har haft problemer som konsekvens af dette vil vi selvfølgelig sørge for blive holdt skadesløs. INGO og Circle K opfordrer derfor kunder, der har oplevet problemer som konsekvens af denne hændelse, til at henvende sig til sin mekaniker for at få bilen tilset. Hvis mekanikeren finder belæg for, at der har været en negativ konsekvens af tankningen og brugen af brændstof fra denne sending, opfordrer vi kunden til at henvende sig kundeservice med en reklamation med dokumentationen fra mekanikeren.

**For mere information**

For mere information i forhold til INGO, kontakt da venligst Landechef fra INGO, Jesper Hyldal på nr. 21 24 47 55.

For mere information i forhold til Circle K kontakt da kommunikationsvarlig Dennis Dalgaard på nr. 20 97 02 26 eller på pressedk@circlekeurope.com

For brændstofteknisk information eller for mere information omkring iblandingsforhold m.v., kontakt da gerne Circle Ks brændstofsekspert David Vissinger på nr. 33 42 40 59 eller energi- og brændstofsdirektør Peter Rasmussen på nr. 33 42 43 03.